ฟิลลิปโอดชื่อไม่ติดหู กองทุนแจ๋วปลุกไม่ขึ้น
บลจ.ฟิลลิป โอดช่องทางขายงบน้อย สู้ลูกแบงก์ไม่ไหว ชู “มันนี มาร์เก็ต” ผลงานแจ๋ว แต่แบรนด์ไม่ติดตลาด
13 ก.ค. 2555

บลจ.ฟิลลิป โอดช่องทางขายงบน้อย สู้ลูกแบงก์ไม่ไหว ชู “มันนี มาร์เก็ต” ผลงานแจ๋ว แต่แบรนด์ไม่ติดตลาด
นายวรรธนะ วงศ์สีนิล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟิลลิป เปิดเผยว่า บริษัทไม่ได้เน้นทำการตลาดมากนัก เนื่องจากไม่สามารถแข่งกับ บลจ.ในเครือธนาคาร ซึ่งมีช่องทางขายและงบโฆษณามากกว่า ต่างจากบริษัทที่จะขายผ่านบริษัทหลักทรัพย์ (บล.) เป็นหลัก
นอกจากนี้ ลูกค้าที่ซื้อกองทุนผ่าน บล. ส่วนใหญ่ลงทุนด้วยตัวเอง แม้ปีนี้บริษัทจะมีลูกค้าจากบัญชี บล.เข้ามาลงทุนเพิ่มขึ้น แต่เม็ดเงินส่วนนี้โยกลงทุนไปมา โดยตั้งเเต่ต้นปีมีเงินไหลออกจากกองทุนของบริษัท 10-20% ซึ่งแผนงานในครึ่งปีหลังจะเน้นรักษาฐานลูกค้าเก่าและยังไม่มีแผนออกกองทุนใหม่
“แม้ผลดำเนินงานของกองทุนบริษัทจะค่อนข้างดีโดยเฉพาะมันนีมาร์เก็ต แต่ยังได้รับความสนใจน้อย เพราะแบรนด์ของบริษัทไม่ติดตลาด และเราก็ไม่เน้นออกกองทุนเทอมฟันด์” นายวรรธนะ กล่าว
ทั้งนี้ บลจ.ฟิลลิปมีมูลค่าสินทรัพย์สุทธิ ณ วันที่ 6 ก.ค. 2555 จำนวน 539.20 ล้านบาท ลดลงจากสิ้นปีที่ผ่านมา อยู่ที่ 779.38 ล้านบาท